Xunta pola defensa de la llingua
#000000
Sorpresa! Los resultaos de les europees son un fedor!
#000001
Siendo serios, nun se podía esperar otra cosa de los resultaos de les pasaes europees. La FSA-PSOE perdió 25.000 votos y tres puntos pero siguió ganando nuna Asturies na que un provincianu y folgazán PP vive de les rentes d’Esperanza Aguirre. IU–BA frena daqué’l so esbarrumbe progresivu y UPyD apaez como la cuarta fuerza na segunda ‘rexón’ na que más porcentaxe de votos algamara. Hasta equí, lo que votaron el 96% de los asturianos que punxeron el sobre na urna.
Esi mesmu porcentaxe, más o menos, foi’l que se repartieron cincu años anantes PSOE, PP y IU. Asina qu’UPyD paez que ye quién a facese un requexín colos sos casi 18.000 votos, casi esautamente los que pierde el PP folgazán d’Ovidiu Sánchez y compañía. Paez bastante claro que ye ehí ónde’l partíu de Rosa Díez garra cachu, porque si equí el castellanu, la unidá d’España y l’estatutu paecen nun ser un problema, sí que lo ye pa una parte de la derecha asturiana la falta d’iniciativa y la probitú política del Partíu Popular. Ello, xunío al desgaste del gobiernín socialista, va facer qu’UPyD seya, yá, un referente nel panorama políticu asturianu pal prósimu quinqueniu (o lo que tarde’l dúu PP-PSOE en reaccionar).
#000002
Pasemos agora a analizar el votu puxarra, esi 2,35% de los sufraxos (descontemos el votu’n blanco y los nulos, quinta y sesta opción de los asturianos con 6.038 y 2.662 sobres, respectivamente). Ecoloxistes/proteccionistes, nacionalistes, ultraderechistes y friquis se reparten, per esi orde, 12.447 votos n’Asturies.
#000003
La marca ‘verde’, la relativamente visible militancia ecoloxista y proteccionista n’Asturies y el votu refalfiáu vendríen a esplicar la habitual presencia de llistes como Los Verdes-Grupo Verde y el recién PACMA nos primeros puestos de les eleiciones underground. El murniu panorama nacionalista asturianu tamién se vio refrendáu nel resultáu con UNA superando por venti votos los casi 421.000 qu’hubo, a Iniciativa Internacionalista. Dende ehí a ‘Europa de los pueblos verdes’, pasando por PCPE y Andecha Astur, la diferencia foi tan patética como’l fechu d’analizar los resultaos d’estes opciones microscópiques.
#000004
Detrás (cola escepción d’Izquierda Anticapitalista), vien una retafila de partíos d’ultraderecha. Ehí ta el Frente Nacional del ‘carismáticu’ Fernando Cantalapiedra, un mozo pol que nagüen vieyos falanxistes como’l futuru de la nación española, qu’entamó esti proyeutu de xuntanza nacionalista que ye FN, pero que nun foi quien a despegase de los troglodíticos Democracia Nacional (quiciavis los ultres más conocíos n’Asturies), nin de les falanxes nes que militara va tiempu Cantalapiedra.
#000005
La tercera fuercia d’estrema derecha ye’l neonazi Movimiento Social Republicano (MSR), partíu encabezáu nestes eleiciones pola skin-girl Carmen Martín, y que s’alloña de la herencia franquista de la ultraderecha española pa ufrir la ortodoxa nacional socialista a la sociedá. (Usen davezu l’asturianu nos sos blogues y na so propaganda, y exercen una suerte de patriotismu asturianu como ‘patria carnal’ frente a la ‘patria histórica’ que sería la española o la ‘patria política’ europea).
#000006
Tres d’ellos, les clásiques falanxes, partíos rexonalistes, agrupaciones de sectes y outsiders de toa triba se repartieron dos mil votos, más o menos los qu’algamaron UNA, II y AA xuntos.
#000007
Conclusión: o organizamos un suicidiu colectivu del asturianismu, o facemos daqué. La opción d’IU-BA, per sé, ye la única presencia decente pal asturianismu nel panorama político, pero abúltame escosa y con mui mala pinta si s’anecia na estratexa actual cara a les eleiciones de 2011. D’otra banda, el resultáu d’UNA nun cambia un res l’enfotu de quienes facemos esti blogue nesta formación, porque otra cosa nun se pue esperar. L’Angliru cuesta xubilo’n bicicleta. Nun te digo nada si lo que tienes ye un triciclu ensin pedales. Pero oye, hai que siguir entrenando y, demientres, buscar equipu col que competir. Les tresfusiones, la nandrolona y la EPO dexámos-yla a UPyD, que ya-y vendrá la páxara.
#000008
PD: ¿Por qué la xente sigue votando al PSOE? Porque son socialistes de tola vida y porque con ellos, va-yos bien. Nun hai más.
#000009
PD2: ¿A quién-y importa que la derecha vaya ser mayoría nel Parlamentu Européu? ¿Daquién sabe qué mayoría había enantes?
#000010
Ta acabante d’espublizase una bona iniciativa de xente esmolecío pola ruina realidá del nacionalismu asturianu y que cuiden, como casi toos, que la xuntanza de les fuerces asturianes ye imprescindible. Como diría el gran estadista cántabru, o de les Asturies de Santillana, según se mire, a nós la xuntanza tamién ‘nos pone’.
#000011
Pero lo que nun acabo de pillar ye porqué, si los promotores del web reconocen esplícitamente qu’hai más fuerces susceptibles de xuntanza, la cosa queda llendada a UNA y Andecha. De mano, una hipotética xunión de dambes sigles nun diba tener mayor aquél, pero ye que además paez la menos ‘operativa’. Sin saber de lo que pasara va un par d’añinos más que lo que trescendió públicamente, quien anguaño fai usu de la marca Andecha Astur ye precisamente quien nun quixo ‘axuntase’ a IAS pa formar Unidá, güei UNA, nuna patética llucha de ¿poder? que de fechu entá paez que ta nos tribunales. Dende esi puntu de vista, paez que hai una xente con voluntá de xuntanza, y otra, mui esmolecida pol autodetermín d’Asturies y la falta d’ambulancies en Noreña, pero que la xuntanza-yos dexa más bien frío. Sicasí, too pue intentase. De fechu, podría incluso considerase too un xestu qu’Andecha emitiera un escritu d’apoyu a UNA cinco díes depués de qu’españara tol tema de los avales pa les europees.
#000012
D’otra manera, nun veo porqué non abrir la ‘xuntanza’ a toles fuerces polítiques y colectivos. De verdá, y siempre como meros observadores d’esti requexu políticu qu’aspira a ser minoritariu en cuenta de marxinal, paez muncho más probable una collaboración UNA-Bloque por Asturies qu’amás resultara atractiva pa xente de la órbita del PAS y pa toos aquellos cansaos de dase testerazos contra una muria. Taría bien recuperar a toa esa xente, enantes de qu’acaben toos de conceyales de Cultura de Gabino.
#000013
Sicasí, tolos meyores deseos pa una iniciativa como la de Pola Xuntanza, y pa toes aquelles que puxen pol bon xacíu de les formaciones polítiques asturianes. Ye mui importante el debate, abiertu, tolo al altu la lleva que se puea, p’apurrinos a toa esa amalgama asturianista, que ye mui necia, una alternativa ilusionante, creible y capaz. Fainos falta, como dícía Hevia esti día.
#000014
Vos dexamos una memorable actuación del Coru Santiaguín sobre l’asuntu.
#000015
D’equí a unes selmanes, pal 7 de xunu paezme que ye, vamos tener les eleiciones más bobes del calendariu. Eses nes que se trata d’escoyer a les vieyes glories del PSOE y del PP que van vivir un retiru coyonudu a cuenta del Parlamentu Européu. Hailos que ya entamaron güei la precampaña y fainlo escolingando n’internet videos como esti.
#000016
N’Asturies la precampaña entamó col vetu del BNG a que la UNA forme parte de la coalición ‘Europa de los pueblos’ pol fechu de ser un partíu asturianu. Como la mera esistencia d’Asturies fai rescamplar lo feble de la historigrafía nacionalista galllega, pues a ḥodese. En fin, too esto ¿sedrá porque Galicia ye un país que hasta que descubrió’l contrabando de farlopa nun esportaba más que fame? ¿O sedrá polo que diz Vicente García Oliva? Al final, nun hai otra: complexu de nuevu ricu. Y pela parte nuestra: una migayina de resentimientu y envidia, por qué negalo.
#000017
Actualización Primera: Digo mal cuando digo qu’equí n’Asturies la precampaña empezó colo de la UNA y el BNG. Lo cierto ye qu’entamo bastante enantes, coles discusiones sobre’l retiru o non d’Ovidio Sánchez nel Parlamentu Europeu, y sobre la presencia de socialistes na llista del PSOE. Y sí, bien ceo anunciaron que l’ex rexonalista Masip va repitir poltrona col númberu 17 de la llista socialista. Lluéu, Izquierda Unida anunciónos que l’asturiana Marta Pulgar diba nel númberu trés de la so formación.
#000018
Actualización Segunda: Cuenten n’Asturnews qu’Andecha diz que de vetaos nada, qu’ellos son socios d’Europa de los Pueblos y que puede qu’el BNG-yos permita a ellos dir na candidatura. ¿Dalguien puede aclarar too esto? ¿Pue dar el nacionalismu asturianu más pena y dolor? ¿Sedrá qu’empiezo a entender al BNG?
#000019